CELEX: 32017R2188
Language: et
Date: 2017-08-11 00:00:00
Title: Komisjoni delegeeritud määrus (EL) 2017/2188, 11. august 2017, millega muudetakse Euroopa Parlamendi ja nõukogu määrust (EL) nr 575/2013 seoses omavahendite nõudeid käsitleva erandiga teatavate pandikirjade puhul (EMPs kohaldatav tekst )

25.11.2017   
            
            
               ET
            
            
               Euroopa Liidu Teataja
            
            
               L 310/1
            
         KOMISJONI DELEGEERITUD MÄÄRUS (EL) 2017/2188,
   11. august 2017,
   millega muudetakse Euroopa Parlamendi ja nõukogu määrust (EL) nr 575/2013 seoses omavahendite nõudeid käsitleva erandiga teatavate pandikirjade puhul
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta, (1) eriti selle artikli 503 lõiget 4,
   ning arvestades järgmist:
   
               (1)
            
            
               Määruse (EL) nr 575/2013 artikliga 496 on pädevatel asutustel lubatud loobuda teatavate pandikirjade puhul ja kuni 31. detsembrini 2017 10 % ülempiiri kohaldamisest, millele on osutatud kõnealuse määruse artikli 129 lõike 1 punkti d alapunktis ii ja punkti f alapunktis ii.
            
         
               (2)
            
            
               Määruse (EL) nr 575/2013 artikli 503 lõikega 4 on kohustatud komisjoni vaatama läbi pädevate asutuste kõnealune võimalus ja otsustama, kas see võimalus tuleks muuta alaliseks. Komisjon küsis selles küsimuses tehnilist nõu Euroopa Pangandusjärelevalvelt. Selle alusel koostati aruanne ELi pandikirjade raamistike ja kapitali käsitluste kohta. Komisjon kasutas seda aruannet, et täiendavalt hinnata pandikirjadele kehtivaid järelevalve- ja õiguskordi, ning esitas seejärel Euroopa Parlamendile ja nõukogule aruande määruse (EL) nr 575/2013 artikli 503 kohta.
            
         
               (3)
            
            
               Aruandest nähtus, et ainult mõni üksik riiklik pandikirjade raamistik lubab kaasata eluasemehüpoteekväärtpabereid või ärikinnisvara hüpoteekväärtpabereid või grupisiseselt koondatud pandikirjastruktuure. Kuna aga mõni krediidiasutus või investeerimisühing tugineb oma ärimudelis pädevate asutuste tehtud erandile, on õiguskindluse tagamiseks asjakohane lubada pädevatel asutustel pikendada määruse (EL) nr 575/2013 artikli 496 lõikes 1 osutatud erandit kõnealuses sättes nimetatud kuupäevast edasi. Seepärast tuleks määruse (EL) nr 575/2013 artikli 496 lõiget 1 muuta, et muuta kehtetuks kõnealuses sättes nimetatud kuupäev, võttes samas arvesse, et pädevate asutuste erandi tegemise võimalust võidakse uuesti hinnata seoses tulevase pandikirjade raamistikuga.
            
         
               (4)
            
            
               Õiguskindluse tagamiseks on asjakohane ette näha alaline erand alates praeguse erandi kehtivuse lõppkuupäevale järgnevast päevast,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 575/2013 artikli 496 lõike 1 sissejuhatav lause asendatakse järgmisega:
   
      „Pädevad asutused võivad täielikult või osaliselt loobuda artikli 129 lõike 1 punktide d ja f kohase 10 % ülempiiri kohaldamisest Prantsuse Fonds Communs de Créances'i või Prantsuse Fonds Communs de Créances'iga samaväärsete väärtpaberistamisasutuste emiteeritud kõrgema nõudeõiguse järguga osakute suhtes, tingimusel et mõlemad järgmised tingimused on täidetud:“.
   
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. august 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 176, 27.6.2013, lk 1.